PF ออกหุ้นกู้ 2 ชุด วงเงิน 2 พันลบ. เสนอขายกองทุน-รายใหญ่ 2-4 เม.ย.62
PF ออกหุ้นกู้ 2 ชุด วงเงิน 2 พันลบ. เสนอขายกองทุน-รายใหญ่ 2-4 เม.ย.62
14 มี.ค. 2562

บริษัท พร๊อพเพอร์ตี้ เพอร์เฟค จำกัด (มหาชน) หรือ PF ปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่ารวมไม่เกิน 2,000 ล้านบาท แบ่งเป็นหุ้นกู้ชุดที่ 1 เสนอขายมูลค่าไม่เกิน 500 ล้านบาท อายุ 1 ปี 6 เดือน ครบกำหนดไถ่ถอนปี พ.ศ.2563 และมีหุ้นกู้สำรองเพื่อการเสนอขายเพิ่มเติมอีกไม่เกิน 500 ล้านบาท  อัตราดอกเบี้ยคงที่ร้อยละ 4.75 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ส่วนหุ้นกู้ชุดที่ 2 เสนอขายมุลค่าไม่เกิน 500 ล้านบาท อายุ 3 ปี 6 เดือน ครบกำหนดไถ่ถอนปี พ.ศ.2565 และมีหุ้นกู้สำรองเพื่อการเสนอขายเพิ่มเติมอีกไม่เกิน 500 ล้านบาท อัตราดอกเบี้ยคงที่ร้อยละ 6.25 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ดังกล่าวต่อผู้ลงทุนสถาบัน และ/หรือผู้ลงทุนรายใหญ่ ระยะเวลาจองซื้อระหว่างวันที่ 2-4 เม.ย.62 โดยมีผู้จัดการการจัดจำหน่ายหุ้นกู้ได้แก่ บล.โกลเบล็ก บล.เคที ซีมิโก้ บล.โนมูระ พัฒนสิน และ บล.เคจีไอ (ประเทศไทย)
อนึ่ง บริษัท ทริสเรทติ้ง จำกัด จัดอันดับความน่าเชื่อถือที่ระดับ “BB+” แนวโน้มอันดับเครดิต “คงที่” เมื่อวันที่ 10 ก.ค.62
โดย PF จะนำเงินที่ได้รับจากการออกและเสนอขายหุ้นกู้ในครั้งนี้เพื่อใช้ชำระคืนหุ้นกู้ของบริษัทที่จะครบกำหนดในเดือน พ.ค.62 จำนวน 3,000 ล้านบาท และ/หรือเป็นเงินทุนหมุนเวียนของบริษัท